作者:陳著
標題:沁園春
內容:旗蓋運遷，衣冠事乖，豈非命來。自黃粱枕覺，分明看破，翠蓬舟近，及早抽回。誰料山深，也同鼎沸，步步危機忙裡催。愁無奈，過青山萬疊，碧水千隈。此愁何計能推。算何日天教眉鎖開。記六橋花舫，晴邊訪柳，孤山草酌，雪後評梅。回首西湖，傷心前事，覆水如何收上杯。東風好，問如今吹入，誰處樓臺。